ORDE do 26 de febreiro de 2003 pola que se convoca a III edición do premio A empresa en favor da familia.
CONSELLERÍA DE FAMILIA, XUVENTUDE E VOLUNTARIADO — III. OUTRAS DISPOSICIÓNS — 06/03/2003

O Decreto 80/2002, do 7 de marzo, da Consellería de Familia e Promoción do Emprego, Muller e Xuventude, polo que se regula o premio A empresa en favor da familia (DOG nº 57, do 21 de marzo), establece no seu artigo 5 que o dito premio será convocado por orde da citada consellería e terá unha periodicidade anual.
En consecuencia, e en uso das atribucións que teño conferidas e con fundamento no decreto invocado,
DISPOÑO:
Artigo único.-É obxecto desta disposición a convocatoria do premio A empresa en favor da familia na súa terceira edición e o establecemento das bases que rexen a dita convocatoria, sinaladas no anexo.
Disposición derradeira
A presente orde entrará en vigor a partir do día seguinte ó da súa publicación no Diario Oficial de Galicia.
Santiago de Compostela, 26 de febreiro de 2003.
Pilar Rojo Noguera
Conselleira de Familia, Xuventude e Voluntariado
ANEXO
Bases.
Primeira.-O citado premio destínase a estimular e recoñece-las empresas que promovan e realicen as accións que potencien un mundo laboral que teña en conta os intereses da familia e coadxuve na conciliación da vida familiar e laboral.
Segunda.-O premio, que ten carácter exclusivamente honorífico e non leva consigo ningún tipo de dotación económica, dará dereito a un diploma e a unha placa conmemorativa.
Terceira.-Poderán ser destinatarios do premio as persoas físicas ou xurídicas que exerzan calquera actividade mercantil na Comunidade Autónoma de Galicia e teñan desenvolvido accións orientadas á protección da familia.
Cuarta.-As candidaturas, propostas polos membros do xurado, irán acompañadas dunha memoria explicativa dos valores e méritos de cada unha delas, que lles permita ós membros do xurado valorar cada proposta.
Quinta.-O exame das memorias presentadas e, se é o caso, a proposta do premio corresponderalle a un xurado seleccionador, a composición do cal se axustará ó establecido no artigo 6 do Decreto 80/2002, do 7 de marzo, polo que se establece o premio A empresa en favor da familia.
Sexta.-O procedemento de actuación do xurado será o seguinte:
1. O xurado será convocado pola presidenta, podendo xuntarse cantas veces esta coide oportuno.
2. Para a válida constitución do órgano, para os efectos da celebración de sesións, deliberacións e toma de acordos, requirirase a presencia da presidenta e o secretario/a e a da metade, polo menos, dos seus membros.
3. O xurado adoptará os seus acordos por maioría de votos, dirimindo o voto de calidade da presidenta en caso de empate. A decisión do xurado será inapelable.
4. O xurado poderá declara-lo premio deserto.
5. Correspóndelle ó secretario/a do xurado levantar acta das sesións.
A proposta do xurado elevarase á conselleira de Familia, Xuventude e Voluntariado que resolverá. A resolución da concesión do premio, que lle pon fin á vía administrativa, publicarase no Diario Oficial de Galicia.
A entrega do citado premio rexerase polo disposto no artigo 7 do citado decreto. A dita entrega terá lugar o 15 de maio deste ano, coincidindo coa celebración do Día Mundial da Familia.
Sétima.-A convocatoria, as súas bases e todos cantos actos administrativos se deriven dela poderán ser impugnados polos interesados nos casos e na forma establecidos na Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.